Engelsman moet Sri Lanka help regruk | Netwerk24
Engelsman moet Sri Lanka help regruk
13 Desember 2018 17:29
Jonathan Lewis.Foto: Getty Images
Jonathan Lewis is Donderdag aangewys as Sri Lanka se nuwe kolfafrigter, met dié voormalige Engelse speler se hooftaak om die span gereed te kry vir volgende jaar se Wêreldbeker-toernooi.
Sy aanstelling deur Krieket Sri Lanka kom vier dae nadat Australië se Steve Rixon as veldwerk-afrigter aangestel is.
Lewis (43) was hoofafrigter van Durham se graafskapspan voordat hy die pos aanvaar het.
Hy het in 13 eendagwedstryde en een toets – laasgenoemde teen Sri Lanka in 2006 – gespeel.
Lewis sluit hom later vandeesmaand by Rixon (64) aan vir Sri Lanka se toer na Nieu-Seeland, wat twee toetse, drie eendagwedstryde en een T20-wedstryd insluit.
Hulle speel ook in twee toetse teen Australië vanaf 24 Januarie.
Krieket Sri Lanka se uitvoerende hoof, Ashley de Silva, sê Lewis én Rixon sal die nasionale span tot aan die einde van die Wêreldbeker-toernooi in Julie 2019 afrig.
Sri Lanka sukkel die laaste tyd en het tuis die eendag- en toetsreeks teen Engeland verloor én het ook verskeie krisisse van die veld af beleef.
Die boulafrigter Nuwan Zoysa is in Oktober deur die Internasionale Krieketraad geskors ná hy van wedstrydknoeiery en ander “korrupte gedrag” aangekla is.
Vroeër daardie maand is die voormalige sameroeper van die keurkomitee, Sanath Jayasuriya, aangekla dat hy versuim het om sy samewerking te gee met ’n ondersoek na wedstrydknoeiery en dat hy inligting weerhou het.
Die land het onlangs sy buurman Indië se hulp gevra om te help dat hulle wette instel om knoeiery hok te slaan. – Sportredaksie
Meer oor: Sri Lanka | Krieket | Afrigter | Wereldbeker-Toernooi
Toetsbouler geskors oor aksie
Indië wil Aussies in wurggreep hou